Johanne Schmidt-Nielsen (EL), 2011-06-14:
Der er to store problemer ved det her lovforslag.
For det første, at kommunerne skal belønnes med en check på de her 25.000 kr., hvis det lykkes dem at få et menneske til at forlade landet, hvilket jo i øvrigt bare finansieres af kassen i forvejen, og for det andet, at man med den her check på de 25.000 kr. sender et signal til udlændinge i Danmark om, at de ikke er velkomne.
Altså, regeringen vil faktisk så gerne af med udlændinge, at man giver økonomisk belønning til kommunerne, hvis det lykkes at få nogle til at forlade Danmark.
Selv om beløbet ikke er særlig stort, for det er jo ikke afgørende i en kommunekasse, om man får en check på 25.000 kr., sender det jo et klart signal til kommunerne om, at man hellere vil have dem til at arbejde for at få udlændinge til at forlade Danmark end arbejde for en vellykket integration.
Som jeg sagde til hr. Naser Khader – og jeg fik aldrig noget, der mindede om et svar – at hvis målet virkelig var afklaring, hvorfor er det så kun den beslutning, der fører til, at man forlader Danmark, der bliver belønnet med 25.000 kr.
Det er vel i lige så høj grad et udtryk for afklaring, at man finder ud af, at man rigtig gerne vil leve i det danske samfund, være en del af det danske samfund.
Det andet store problem ved det her lovforslag er, at man forpligter jobcentrene til at vejlede om repatriering.
Det mener jeg faktisk er direkte skadeligt.
For det første betyder det, som bl.a. Dansk Socialrådgiverforening påpeger i deres høringssvar, at der skrues endnu mere op for bureaukratiet.
I høringssvaret fra Dansk Socialrådgiverforening skriver man, at det er svært at forestille sig, at det her ikke vil blive fulgt af en eller anden form for krav om dokumentation.
For det andet kan man jo ikke sætte hvem som helst til at vejlede om repatriering.
Medarbejderne på de danske jobcentre ved rigtig meget om det danske arbejdsmarked, uddannelsesmuligheder, men ikke nødvendigvis noget som helst om mulighederne for f.eks. en sikker tilbagevenden til Afghanistan.
Så der følger altså også en efteruddannelsesopgave, hvis man virkelig mener, at medarbejderne på de danske jobcentre skal kunne give en kvalificeret vejledning om repatriering til alle dem, der kommer derind.
For det tredje risikerer vi jo, at der opstår mistillid til medarbejderne, for når man dukker op på jobcentrene og beder om at få hjælp til at finde et arbejde, bliver man pludselig præsenteret for muligheden for, at man også bare kunne forlade Danmark og få en check på 100.000 kr. med til det, hvis man altså bliver væk så længe, at den danske opholdstilladelse udløber.
Det er da noget underligt noget.
Jeg kan godt forstå, at man som borger kan tænke, at den der medarbejder på jobcenteret da nok ikke vil hjælpe mig i arbejde.
Det virker da, som om han eller hun bare gerne vil have mig ud af Danmark, og som Dansk Socialrådgiverforening skriver i deres høringssvar: Forslaget vil bestemt ikke styrke jobindsatsen, men bare øge bureaukratiet og svække samarbejdet om integrationen.
Altså helt ærligt, det svarer nogenlunde til, at et ungt menneske dukker op hos studievejlederen og siger: Jeg vil gerne være pædagog.
Så siger studievejlederen: Jamen det er fint, hvis du vil være pædagog, kan du gøre sådan og sådan, men du kan også vælge at repatriere og forlade Danmark i stedet for at tage en uddannelse.
Det giver altså ikke mening.
Enhedslisten støtter ikke forslaget.